**Vadlīnijas par vizuālo materiālu lietošanu**

**Piktogramma “Energo taupība” (PDF un PNG faila versijas) –** visu piktogrammu apvienojums, kuru nepieciešams izvietot koplietošanas telpās, gaiteņos, sanāksmju telpās, labierīcībās, atpūtas zonās u.c. vietās.

**Piktogramma “Apgaismojums” –** aicina izslēgt apgaismojumu izejot no telpas. Darbiniekiem, dodoties ārā no kabinetiem jāizslēdz gaisma, jāsamazina apgaismojuma intensitāte koplietošanas telpās. Svarīgi izslēgt apgaismojumu, ja pamanīts, ka citi to nav izdarījuši. **Izvietošana –** gaiteņos, koplietošanas telpās pie apgaismojuma slēdžiem, sanāksmju telpās, virtuvēs, kabinetos.

**Piktogramma “Auto izmantošana” –** kalpo kā atgādinājums, ka daudzas situācijas iespējams atrisināt ar telefona sarunu vai tiešsaistes sanāksmi un nav nepieciešamība braukt uz tikšanos klātienē. Iespēju robežās jāizmanto attālinātās komunikācijas rīki, taču, ja tomēr jādodas uz klātienes tikšanos, iespējams, ka var apvienot braucienu kopā ar citiem kolēģiem. **Izvietošana –** auto garāžās, koplietošanas telpās, sanāksmju telpās.

**Piktogramma “Elektro tīkls” –** no elektrības tīkla nepieciešams atslēgt visas tās ierīces, kas dotajā brīdī netiek izmantotas, piemēram, printeris, skeneris, laminators, dažādi lādētāji un citas ierīces, kas tiek izmantotas neregulāri. **Izvietošana –** gaiteņos, koplietošanas telpās, virtuves telpās, atpūtas zonās, sanāksmju telpās u.c. vietās.

**Piktogramma “Kondicionieris” –** ja darba telpās tiek lietots kondicionieris, obligāti jāparūpējas par to, lai logi būtu aizvērti. Savukārt, ja tiek vēdinātas telpas, kondicionieris jāizslēdz! **Izvietošana –** telpās, kurās uzstādīta gaisa kondicionēšanas sistēma.

**Piktogramma “Lifts” –** liftus atļauts lietot tikai cilvēkiem ar kustību traucējumiem vai nelielu kravu pārvadāšanai (atbilstoši lifta celtspējai). Darbiniekiem un apmeklētājiem lūgums lietot kāpnes. **Izvietošana –** pie liftiem un kāpnēm.

**Piktogramma “Sildīšana” –** atgādinājums par to, ka elektriskajās tējkannās nepieciešams sildīt tikai tik daudz ūdeni, cik paredzēts patērēt uzreiz, piemēram, divām tējas tasēm, tādā veidā samazinot enerģijas patēriņu un laiku, kas nepieciešams ūdens uzsildīšanai. Papildus iestādes tiek lūgtas izvērtēt un samazināt šobrīd lietošanā esošo tējkannu daudzumu, atstājot tikai nepieciešamākās. **Izvietošana** **–** virtuves telpās un telpās, kur atrodas elektriskās tējkannas.

**Piktogramma “Ūdens” –** norāda uz to, ka tualetēs un virtuvēs, kur paredzēts nomazgāt rokas, tiek atstāta tikai aukstā ūdens padeve. Neattiecas uz dušas telpām, kur tiek saglabāts arī karstais ūdens. Vienlaikus karstā ūdens temperatūra tiek samazināta līdz pieļaujamajam minimumam (ievērojot sanitārās normas). **Izvietošana –** visās telpās, kur pieejama ūdens padeve.

**Piktogramma “Virtuve” –** atgādinājums par to, ka virtuves telpās vai atpūtas zonās, kur pieejamas dažādas virtuves iekārtas (mikroviļņu krāsnis, tējkannas, kūleri, ledusskapji u.c. ierīces), tās jāatvieno no elektrības padeves. Atļauts izmantot, kad nepieciešams, bet samērīgi un pēc sevis izslēdzot, lai taupītu enerģiju. Vietās, kur tas iespējams, nepieciešams optimizēt ledusskapju izmantošanu. **Izvietošana –** virtuves telpās un atpūtas zonās.

**Piktogramma “Atkritumi”** – aicinājums neaizmirst par atkritumu šķirošanu, objektos, kur tas ir iespējams, tādā veidā samazinot izmaksas par atkritumu apsaimniekošanu. Tāpat iestādes un to darbinieki tiek aicināti domāt *zaļi* un izmantot lietas atkārtoti, piemēram, papīra lapas, dokumentu vākus u.c. lietas, tādējādi samazinot patērētos resursus un atkritumu daudzumu. **Izvietošana –** pie atkritumu urnām, koplietošanas telpās, atpūtas zonās.

**Papildus norādījumi/atgādinājums:**

* apkures sistēmu pielāgošana – termostata temperatūras iestatīšana un zemāko atļauto temperatūru;
* termoregulatoru uzstādīšana apkures sistēmām, kur tas vēl nav izdarīts (ja notiek remontdarbi, pārbūves);
* brīvdienās, svētku dienās, darbinieku prombūtnes laikā pielāgot temperatūru telpās uz minimālo līmeni;
* viedā (LED) apgaismojuma ieviešana – īpaši koplietošanas telpām, sanitārajām telpām, virtuvēm, sanāksmju zālēm (tad, kad tiek veikti kādi remontdarbi);
* fasāžu apgaismojuma atslēgšana – gan diennakts gaišajā, gan tumšajā laikā (izņēmumi pieļaujami vietās, kur jāveic video novērošana).

*Piktogramma “Energo taupība” drukājama ne mazāka kā A4 izmērā, pārējās piktogrammas pēc izvēles, bet ne mazākas kā A5. Piktogrammas vēlams drukāt krāsainas, ja ir tāda iespēja.*

*Vienlaikus ar visām iekšlietu resora iestādēm, kurām tiks dots uzdevums izdrukāt un izvietot šīs norādes, tās tiks ievietotas arī Nodrošinājuma valsts aģentūras mājaslapā (ar iespēju lejupielādēt) un sociālajos tīklos.*